[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 23.5.2008 г

COM(2008) 314 окончателен

2008/0097 (CNS)

Предложение за

РЕГЛАМЕНТ НА СЪВЕТА

за изменение на Регламент (ЕО) № 834/2007 относно биологичното производство и етикетирането на биологични продукти

(представена от Комисията)

ОБЯСНИТЕЛЕН МЕМОРАНДУМ

1. Контекст на предложението

Регламент (ЕО) № 834/2007 на Съвета относно биологичното производство и етикетирането на биологични продукти влиза в сила на 1 януари 2009 г. В съответствие с член 24, параграф 1, буква б) от регламента, от тази дата знакът на ЕС следва да стане задължителен за всички биологични предварително опаковани продукти. Преди тази дата използването на знака на ЕС е доброволно.

Целта на настоящото предложение е да се отложи задължителната употреба на знака на ЕС до създаването на нов знак.

Това отлагане ще спомогне да се избегнат:

- объркването на потребителите от промяната на знака на ЕС в рамките на кратък период от време и

- създаването на допълнителна финансова тежест за операторите, които ще трябва да сменят своите опаковки и разпечатки в рамките на много кратък период от време.

Причина за предложението:

Дизайнът на нов знак на ЕС е необходим, тъй като се оказа, че настоящият знак на ЕС за биологични продукти в съответствие с приложение V от Регламент (ЕИО) № 2092/91 на Съвета лесно може да се обърка с други знаци като знаците на ЕС за качество на производството (PDI, PGO и TSG) в съответствие с Регламенти (ЕО) № 1898/2006 и (ЕО) № 1216/2007 на Комисията.

За възприемането от страна на потребителите е важно да се осигури предоставянето на информация чрез етикетирането с ясно различим и привлекателен знак на ЕС, който да представлява биологичното производство и ясно да определя продуктите.

За да може новият знак на ЕС да получи широко одобрение, той трябва да бъде изготвен с участието на широката общественост в процеса на създаването му. Това ще се осъществи чрез публично състезание по време на кампанията за насърчаване на биологичното земеделие, която ще започне през юли 2008 г.

Тази кампания е планирана за период от три години и този график може да бъде използван за организирането на публично интернет-състезание на европейско ниво и последващия процес на вземане на решение. Това предполага отлагане на задължителното използване на знака на ЕС до средата на 2010 г.

2. Консултация със заинтересованите страни и оценка на въздействието

Бяха осъществени редица обсъждания с държавите-членки и заинтересованите страни на проекта за създаването на новия знак. При тях бе откроена необходимостта да се осъществи широко обществено допитване и, ако е възможно, да се избягват текстови елементи в знака.

3. Правни елементи

В член 42 от Регламент (ЕО) № 834/2007 е добавен допълнителен параграф, в който се посочва, че член 24, параграф 1, букви б) и в) от регламента ще се прилагат от 1 юли 2010 г.

Правно основание: Член 37, параграф 2 от Договора за създаване на Европейската общност.

Предложението е в съответствие с принципа на пропорционалност.

4. Други

Няма бюджетни отражения и последици за бюджета на ЕС.

Обобщавайки, предложението е кратко и ще въведе яснота за Европейския сектор на биологичното производство.

2008/0097 (CNS)

Предложение за

РЕГЛАМЕНТ НА СЪВЕТА

за изменение на Регламент (ЕО) № 834/2007 относно биологичното производство и етикетирането на биологични продукти

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 37, параграф 2 от него,

като взе предвид предложението на Комисията,

като взе предвид становището на Европейския парламент[1],

като има предвид че:

1. Регламент (ЕО) № 834/2007 на Съвета[2] въведе правила за използването на задължителни обозначения при биологични продукти, които от 1 януари 2009 г. включват използването на знак на Общността за предварително опаковани храни в съответствие с член 24, параграф 1, буква б) от посочения регламент.

2. Оказа се, че съществуващият знак на Общността, въведен в съответствие с приложение V от Регламент (ЕИО) № 2092/91 на Съвета от 24 юни 1991 относно биологичното производство на земеделски продукти и неговото означаване върху земеделските продукти и храни[3], както е изменен с Регламент (ЕО) № 331/2000 на Комисията[4], може да бъде объркан с други знаци , въведени за защитени географски указания, защитени наименования за произход в съответствие с Регламент (ЕО) № 1898/2006 на Комисията от 14 декември 2006 г. за определяне на подробни правила за прилагане на Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни[5] и знака за традиционно специфичен характер в съответствие с Регламент (ЕО) № 1216/2007 на Комисията от 18 октомври 2007 г. за приемане на подробни правила за прилагането на Регламент (ЕО) № 509/2006 на Съвета относно селскостопански и хранителни продукти с традиционно специфичен характер[6].

3. За възприемането от страна на потребителите е важно да се осигури предоставянето на информация чрез етикетирането с ясно различим и привлекателен знак на Общността, който да олицетворява биологичното производство и ясно да определя продуктите. Създаването на такъв знак на Общността изисква определен период от време, през който той да се разработи и да се оповести на обществеността.

4. С цел да се избегне излишна финансова и организационна тежест за операторите, задължителното използване на знака на Общността трябва да бъде отложено за времето, необходимо за създаването на новия знак на Общността. Това решение не възпрепятства операторите да използват на доброволни начала настоящия знак, определен в приложение V към Регламент (ЕИО) № 2062/91 на Съвета.

5. Регламент (ЕО) № 834/2007 следва да бъде съответно изменен,

ПРИЕ НАСТОЯЩИЯ РЕГЛАМЕНТ:

Член 1

В член 42 от Регламент (ЕО) № 834/2007 се добавя следният параграф:

„Член 24, параграф 1, букви б) и в) обаче се прилагат от 1 юли 2010 г.“

Член 2

Настоящият регламент влиза в сила на седмия ден след публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставен в Брюксел,

За Съвета

Председател

[1] Становище от XXX.2008 г. (все още непубликувано в Официален вестник).

[2] ОВ L 189, 20.7.2007 г., стр. 1.

[3] ОВ L 198, 22.7.1991 г., стр. 1. Регламент, последно изменен с Регламент (ЕО) № 123/2008 на Комисията (ОВ L 38, 13.2.2008 г., стр. 3).

[4] ОВ L 48, 19.2.2000 г., стр. 1.

[5] ОВ L 369, 23.12.2006 г. стр. 1.

[6] ОВ L 275, 19.10.2007 г. стр. 3.